Devon-plaasmoord: Verdagte in struweling doodgesteekIrene Vermaak. Foto: Facebook Skaars ŉ uur nadat die plaasbeveiligingsgemeenskap van Devon die moordtoneel van die weduwee Irene Vermaak (66) skoongemaak het, het ŉ man met sy lewe geboet toe hy op die toneel betrap is. Vermaak is Dinsdagaand in ŉ plas bloed in haar plaashuis tussen Devon en Endicott in Gauteng gevind. Sy het alleen op die plaas gewoon sedert haar man nege jaar gelede dood is. Haar liggaam is omstreeks 19:00 deur ŉ buurman gevind nadat sy nie op die plaaslike radiostelsel ingeskakel het nie. Haar keel is met ŉ mes afgesny. Die moontlikheid word ook ondersoek of sy verkrag is. Die polisie vermoed dat slegs ŉ paar rand gesteel is. Dennis Grose, die voorsitter van die plaasbeveiligingsnetwerk, het Vrydag aan Maroela Media gesê Vermaak se huis is Woensdag omstreeks 00:30 opgeruim nadat die polisie die toneel vir leidrade gefynkam het. “Ons het ŉ plaaslike landboubewaarder na die plaashuis gestuur om dit op te pas. Hy was skaars ŉ uur daar, toe hy twee verdagtes by die huis opgemerk het,” het Grose gesê. “Die bewaarder het dadelik die beheerkamer in kennis gestel, waarna hy deur die mans oorval is.” Die verdagtes het na bewering te voet ŉ landery in gevlug en die bewaarder het hulle agternagesit. “Hy kon een van hulle aankeer en ŉ bakleiery het glo ontstaan. Een van die mans het ŉ mes by hom gehad. Die bewaarder is tydens die voorval raakgesteek en gewond en die verdagte is noodlottig gewond.” Die ander verdagte kon daarin slaag om te ontsnap. Die bewaarder moes mediese behandeling ontvang. Die Devon-polisie het die bewaarder in hegtenis geneem. Hy sal na verwagting Vrydag in die hof op Nigel verskyn. Ao. Tommy Tomlinson, polisiewoordvoerder, het Vrydag aan Maroela Media gesê die inhegtenisneming is normale prosedure wat gevolg is ná ŉ moord. “Die hof sal bepaal of dit ŉ saak van moord, strafbare manslag of selfverdediging is,” het hy verduidelik. Tomlinson het gesê die moontlikheid word ondersoek of die oorledene met Vermaak se dood verbind kan word. Niemand is nog in verband met Vermaak se moord in hegtenis geneem nie.